เปิดวงเมาท์
ขุมทรัพย์ใหม่
21 ส.ค. 2554

ขุมทรัพย์ใหม่
ช่วงนี้ทุกประเทศพยายามค้นหาพืชพลังงานทดแทนมาผลิตแทนน้ำมันดิบที่เกิดจากการทับถมของฟอสซิล ซึ่งมีโอกาสที่จะหมดไปจากโลกนี้ได้
ทำให้เห็นงานศึกษาค้นคว้าวิจัยหลายโครงการที่ให้ความสำคัญกับเรื่องนี้
ล่าสุด ทวารัฐ สูตะบุตร รองอธิบดีกรมพัฒนาพลังงานทดแทนและอนุรักษ์พลังงาน (พพ.) แจ้งข่าวดี 
หลังผลวิจัยนำต้นสาคูและต้นจาก ที่มีแหล่งเพาะปลูกมากสุดในภาคใต้ของไทย สามารถแปรรูปมาผลิตเป็นเอทานอลเช่นเดียวกับอ้อยและมันสำปะหลังได้
แถมยังมีนายทุนใหญ่บริษัท คันไซ อิเล็คทริก คัมปานี ซึ่งเป็นบริษัทผลิตไฟฟ้าจากญี่ปุ่นให้ความสนใจจะมาลงทุนผลิตเอทานอลจากต้นจากแบบจริงจังด้วย
ในขณะที่องค์การอาหารโลก (FAO) ก็สนใจการวิจัยพืชตระกูลต้นสาคูเช่นกัน
แค่นั้นยังไม่พอ ยังมีการวิจัยข้าวฟ่างหวาน พืชอีกชนิดหนึ่งที่มีศักยภาพสูงในการใช้เป็นวัตถุดิบผลิตเอทานอลอีกด้วย
เรียกว่าตอนนี้ศึกษาอะไรได้ ก็เร่งทำ เร่งวิจัยไว้เป็นทางเลือกให้มากที่สุด เพราะอย่างน้อยก็ทำให้เห็นว่านโยบายพลังงานทางเลือกยังไม่ถึงทางตันซะทีเดียว
เพราะที่ผ่านมาการพึ่งพาอ้อยและมันสำปะหลังเพื่อการผลิตเอทานอลยังมีจุดบกพร่องทั้งเรื่องต้นทุนราคาที่สูงและปริมาณไม่เพียงพอ
เนื่องจากพืช 2 ชนิดนี้ยังต้องปันส่วนระหว่างเพื่อการบริโภคและเพื่อผลิตเอทานอลให้เหมาะสมด้วย
และต้องยอมรับว่าคราใดที่ฟ้าฝนไม่เป็นใจผลผลิตอ้อยและมันฯลดลงย่อมส่งผลกระทบต่อการผลิตเอทานอลแน่นอน
ดังนั้น ถ้ามีทางเลือกที่ 3 หรือเป็นพืชที่ใช้ปลูกระหว่างปีต่อจากอ้อยและมันฯ เพื่อนำมาผลิตเป็นเอทานอล น่าจะช่วยเสริมความมมั่นคงด้านพลังงานได้เป็นอย่างดี